Σε απάντηση του ανωτέρω αιτήματός σας και λαμβάνοντας υπόψη την εξυπηρέτηση της διαφανούς διαδικασίας και παράλληλα την προστασία των δεδομένων προσωπικού χαρακτήρα των υποκειμένων τα οποία εμπλέκονται στην εν λόγω διαδικασία γνωμοδοτούμε τα ακόλουθα :
Η μισθοδοσία του φυσικού προσώπου δεν αποτελεί ευαίσθητο προσωπικό δεδομένο ούτε θίγει την αξιοπρέπεια του υποκειμένου. Σε κάθε περίπτωση όμως αποτελεί προσωπικό δεδομένο το οποίο θα πρέπει να προστατευθεί, ειδικά δε στην περίπτωση που πρόκειται για στοιχεία το οποία θα πρέπει να δημοσιευθούν.
Συγκεκριμένα, βάσει της αρχής της ελαχιστοποίησης κατ’ άρθρο 5 παρ.1γ) του Ευρωπαϊκού Κανονισμού 679/2016 για την προστασία των δεδομένων προσωπικού χαρακτήρα, κάθε επεξεργασία δεδομένων προσωπικού χαρακτήρα, στα οποία συγκαταλέγεται και η μισθοδοσία, θα πρέπει να είναι κατάλληλη, συναφής με τον απαιτούμενο σκοπό της και να περιορίζεται στον ελάχιστο βαθμό με τον οποίο μπορεί να επιτευχθεί ο εν λόγω σκοπός.
Εν προκειμένω, προκειμένου να επιτευχθεί η ανωτέρω προστασία, για την ανάρτηση των χρηματικών ενταλμάτων μισθοδοσίας συνιστάται να ακολουθηθεί η μέθοδος της ψευδωνυμοποίησης με τη δημοσίευση των αρχικών του ονόματος του εργαζομένου και το αντίστοιχο ποσό μισθοδοσίας. Με τον τρόπο αυτό εκπληρώνεται ο σκοπός της επεξεργασίας, τηρουμένης ταυτόχρονα της αρχής της ελαχιστοποίησης.
Στο έντυπο/ψηφιακό αρχείο το οποίο διατηρείτε στην υπηρεσία για τη συγκεκριμένη εργασία θα πρέπει να σημειώνονται και να διατίθενται προς έλεγχο - εάν ζητηθεί από την εποπτική αρχή - τα αρχικά τα οποία αντιστοιχούν σε κάθε εργαζόμενο.
Με αυτόν τον τρόπο προστατεύεται το υποκείμενο και ταυτόχρονα επιτυγχάνεται η διαφάνεια, που συνιστά την έννομη υποχρέωσή σας ως Υπευθύνου Επεξεργασίας των δεδομένων.